
A V I Z

asupra propunerii legislative pentru modificarea Legii nr.102/1992 privind stema ţării şi sigiliul statului


În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.102/1992 privind stema ţării şi sigiliul statului, trimisă cu adresa nr. Pl.x 545 din 19 iunie 2006, înregistrată sub nr. 31/828 din 19 iunie 2006.


Camera Deputaţilor este Cameră decizională.

Senatul a respins propunerea legislativă în şedinţa din 8 iunie 2006.

Guvernul susţine adoptarea acestei propuneri legislative.


Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă în şedinţa din 28 august 2006.

Membrii comisiei au examinat propunerea legislativă, expunerea de motive şi avizul favorabil al Consiliului Legislativ nr. 401 din 20.03.2006. Cu acest prilej, Comisia a constatat că prevederile acesteia sunt discriminatorii. Astfel, obligaţia elaborării de însemne heraldice se aplică unui singur nivel de organizare administrativ-teritorială, respectiv judeţelor, prin consiliile judeţene. O altă discriminare constă în posibilitatea elaborării, pentru celelalte unităţi administrativ-teritoriale, de însemne heraldice doar cu condiţia dovedirii prin documente oficiale că au avut, de-a lungul unor perioade istorice, astfel de însemne. Multe dintre ele sunt înfiinţate după anul 1990 şi nu pot face o astfel de dovadă.

În urma dezbaterilor, cu unanimitate de voturi, s-a hotărât avizarea negativă a propunerii legislative susmenţionate. 

În raport de obiectul şi conţinutul său, propunerea legislativă face parte din categoria legilor organice, ca şi legea asupra căreia se intervine legislativ.

